[image: ]
[bookmark: _GoBack]
Lisämateriaali: Helppolukuinen tiivistelmä


IV Terveys ja sairaus arjessa


[bookmark: _Hlk535489863]Huolehdi hygieniasta

Hygienia tarkoittaa kehon pitämistä puhtaana. 
Kehon puhtaus on miellyttävää itselle ja muille. 
Hyvä hygienia pienentää sairauksien riskiä. 

Murrosiässä hormonitoiminta voimistuu. 
Se lisää hikoilua ja synnyttää iholle finnejä eli aknea. 
Jotta hiki ei haisisi, täytyy käydä suihkussa päivittäin 
ja liikunnan jälkeen sekä käyttää deodoranttia. 
Aknen hoidossa tärkeää on ihon puhdistaminen aamulla ja illalla. 

Intiimihygieniaan kuuluu, että joka päivä vaihdetaan alusvaatteet
ja pestään intiimialueet eli sukuelimet. 
Tytöillä tämä on tärkeää erityisesti kuukautisten aikana.

Hyvä käsihygienia voi estää tautien tarttumisen. 
Kädet tulisi pestä wc-käynnin jälkeen, niistämisen jälkeen, 
ennen ruoanlaittoa ja kotiintulon jälkeen.

Jalkojen peseminen ja oikeanlaiset kengät ehkäisevät jalkavaivoja. 
Jalkasyylät ja jalkasieni ovat yleisiä tarttuvia jalkasairauksia.

Suuhygienia on hampaiden hoitoa ja puhtaanapitoa. 
Hampaat täytyy pestä aamuin ja illoin fluorihammastahnalla. 
Yleisiä suun sairauksia ovat hampaiden reikiintyminen eli karies 
ja ientulehdukset. Ne johtuvat huonosta suuhygieniasta ja ruokavaliosta. 
Kaikki suupalat ja juomat aiheuttavat suussa happohyökkäyksen, 
joka pehmentää hampaiden kiillettä. Jos napostelee pitkin päivää, 
happohyökkäyksiä tulee usein ja hampaat reikiintyvät.
Turvallisesti auringossa ja pakkasessa

Auringonvalo piristää ja tukee unirytmiä.
Se myös synnyttää iholla D-vitamiinia, joka on tärkeää luustolle. 
Auringon säteilyllä on kuitenkin myös terveyshaittoja. 
Sen vuoksi liialliselta auringonpaisteelta tulee suojautua.

Auringon uv-säteily polttaa ihoa. 
Palanut iho on punertava ja kipeä. 
Ihon toistuva palaminen ja vuosien aikana kertyvä UV-säteily 
lisäävät ihosyövän riskiä. 

Voimakas auringonpaiste voi aiheuttaa auringonpistoksen, 
jonka oireita ovat päänsärky, pahoinvointi ja ärtymys. 
Hikoilu ja liian vähä juominen voivat johtaa 
nestevajaukseen ja lämpöuupumukseen. 
Oireet helpottavat, kun lepää viileässä ja juo tarpeeksi.

Pakkasella pitää pukeutua lämpimästi. 
Iho paleltuu pakkasella helposti. 
Helpoiten paleltuvat kasvot, sormet ja varpaat. 
Paleltunutta ihoa voi lämmittää paljaalla kädellä. 
Älä hiero paleltumaa tai lämmitä sitä kuumassa.

Jos ihminen joutuu kylmän veden varaan, 
seuraa hypotermia eli kehon alilämpöisyys. 
Vakava hypotermia johtaa tajunnan heikkenemiseen ja jopa kuolemaan. 
Hypotermian ensiapuna potilaalle vaihdetaan kuivat vaatteet, 
hänet siirretään huoneenlämpöön ja 
hänelle tarjotaan lämmintä sokeripitoista juomaa.









Oireenmukaista hoitoa

Oire on merkki sairaudesta tai kehon epätavallisesta toiminnasta. 
Oireita ovat esimerkiksi kipu ja kuume. 
On tärkeä tunnistaa erilaisia oireita ja tietää, 
miten niitä voi hoitaa itse ja milloin täytyy mennä lääkäriin.

Itsehoito on oman terveyden edistämistä 
ja lievien oireiden hoitoa ilman lääkärin apua. 
Tällaisia lieviä oireita ovat esimerkiksi päänsärky, flunssa ja kurkkukipu. 
Kipu on kuitenkin elimistön varoitusmerkki. 
Jos ei tiedä, mistä kipu johtuu, mene lääkäriin.

Päänsärky on yleisimpiä nuorten kipuja. 
Väsymys, liian vähäinen syöminen ja liika istuminen 
esimerkiksi tietokoneen äärellä voivat aiheuttaa päänsärkyä. 
Tällaiseen päänsärkyyn auttaa liikkuminen ja säännöllinen syöminen. 
Joskus myös särkylääke voi olla tarpeen.
Migreeni on sairaus, joka aiheuttaa voimakkaita päänsärkykohtauksia.

Terveelliset elintavat ehkäisevät monia oireita. 
Lepo auttaa moniin oireisiin, mutta joskus tarvitaan myös lääkkeitä. 
Itsehoitolääkkeitä voi kuka tahansa ostaa apteekista. 
Itsehoitolääkkeitä käytetään tilapäisiin ja lieviin oireisiin. 
Reseptilääkkeitä voi ostaa vain, jos lääkäri on kirjoittanut 
reseptin eli lääkemääräyksen. 

Lääkkeet tulee säilyttää ohjeen mukaan, jotta niiden teho säilyy. 
Lääkkeiden annostusohjetta täytyy noudattaa, 
koska liian suuri määrä lääkettä voi aiheuttaa myrkytyksen. 
Älä käytä koskaan muiden reseptilääkkeitä 
tai useita lääkkeitä yhtä aikaa ilman lääkärin lupaa.






Tautien tartunta ja ehkäisy

Mikrobit ovat niin pieniä eliöitä, että niitä ei näe paljain silmin. 
Mikrobeja ovat bakteerit, virukset sekä eräät sienet ja alkueläimet. 
Osa mikrobeista on hyödyllisiä, kuten suoliston mikrobit ja hiiva. 
Haitalliset mikrobit aiheuttavat tautien tarttumista eli infektioita.

Ihmisen elimistö torjuu haitallisia mikrobeja. 
Esimerkiksi iho ja nenän lima estävät mikrobien pääsyn elimistöön. 
Jos mikrobi kuitenkin pääsee elimistöön, valkosolut yrittävät tuhota ne. 
Tätä elimistön kykyä suojautua haitallisilta mikrobeilta 
kutsutaan vastustuskyvyksi eli immuniteetiksi. 

Bakteerien aiheuttamia sairauksia voidaan hoitaa antibiootti-lääkkeillä. 
Antibiootteja ei saa käyttää turhaan eikä antibioottikuuria saa jättää kesken. 
Muuten bakteerit voivat kehittää vastustuskyvyn, 
minkä jälkeen antibiootti ei enää tehoa sairauteen.

Viruksen aiheuttama yleinen sairaus on flunssa. 
Viruksiin ei tehoa lääkkeet, mutta joitakin viruksia voi ehkäistä rokotuksilla. 
Virussairauden oireita voi kuitenkin lievittää lääkkeillä, 
mutta ne eivät nopeuta paranemista.

Rokotuksilla voidaan ehkäistä monia sairauksia, myös virussairauksia. 
Rokotuksessa ihmiselle annetaan pistos, jossa on pieni määrä mikrobia. 
Se ei aiheuta taudin oireita, vaan parantaa ihmisen vastustuskykyä. 
Rokotuksessa elimistö oppii tunnistamaan mikrobin 
ja osaa hyökätä sitä vastaan nopeasti, jolloin tauti ei pääse tarttumaan. 
Rokotusten ansiosta monet tappavat taudit ovat kadonneet kokonaan.








Yleiset tartuntataudit

Tavallisimpia sairauksia ovat tartuntataudit eli infektiotaudit. 
Niissä taudinaiheuttaja tulee elimistön ulkopuolelta.

Taudit voivat tarttua eri tavoilla. 
Kosketustartunnassa mikrobi siirtyy kosketuksessa ihmisestä toiseen, 
esimerkiksi ovenkahvasta tai kättelemisessä. 
Pisaratartunnassa tauti tarttuu yskimisen tai aivastamisen yhteydessä. 

Tautia voi levittää myös jokin eläin, kuten punkki tai hyttynen. 
Tauti voi tarttua myös likaisen ruoan tai juoman välityksellä. 
Osa sairauksista tarttuu veren tai limakalvojen kautta. 
Nämä taudit voivat tarttua esimerkiksi seksin yhteydessä.

Tartuntoja voi välttää, kun tietää, miten taudit tarttuvat.
Käsienpesu, sairaana kotiin jääminen, ruoan säilyttäminen kylmässä 
ja kuumentaminen hyvin ehkäisevät monia tartuntatauteja.

Yleisiä tartuntatauteja Suomessa ovat flunssa, influenssa ja vatsataudit. 
Muualla maailmassa on erilaisia vaarallisia tartuntatauteja. 
Tropiikissa hyttyset levittävät malariaa, joka on vakava kuumetauti. 
Kolera on raju ripulitauti, joka leviää likaisen veden tai ruoan kautta. 

